BODOLAND रादाब: बाक्सा, 28 मार्च : आसाम बिधान सभा बिसायख’थिनि सेथि खोलोबनि भट होनाय हाबाफारिआ जोबनानै थांनायनि उनावनो बिटिसिनि गाहाय मावफुं सोद्रोमा प्रमद बर’आ फोरमायथियोदि महाजोत दोलोआ आसामनि बबे बबे मासिआव देरहागोन बेनि लामाखौनो नुहराखै आरो देरहानायनि लामायानो गैया होनना फोरमायथियो । महाजोत दोलोआ गासै मिलायनानै मोनथारोबा गासै 126 मासिनि गेजेराव 20 आरो 25 सो मासि मोननो हागौ आरो दिसपुराव माब्लाबाबो सरखार फैनो हाया होनना फोरमायथियो । बाक्सा जिल्लानि 63 नं चापागुरि बियाबनिफ्राय बिटिसिनि मावफुं सोद्रोमा राकेस ब्रह्म आरो घनस्याम दास बिथांमोननि नाजानाय मददजों उर्खाउ गोरा ब्रह्म बिथांआ से लाकनि बांसिन भट मोननो हाना देरहानो थांगासिनो दं रायजो राजाफोरा भट होनायनि समखौल’ नेदों जेब्ला भट होनाय सम जायो अब्लानो चापागुरि बियाबनिफ्राय से लाकनिबो बांसिन भट मोननो हानानै इउ.जि ब्रह्मआ देरहागोन, चापागुरि बियाबाव बिपिएफ एबा महाजोत दोलोनि जेबो गोहोम गैया आरो माब्लाबाबो बिपिएफनि बिजाथिया देरहानो हाया होननाबो बुंथिबावयो । आसामाव फिन खेबसेबाव बिजेपि, इउपिपिएल आरो एजिपिनि जथाइयै लोगो नांनानै सरखारखौ दाफुंगोन होनना बाक्सा जिल्लानि निकासि ग्यानपिट डिग्रि फरायसालिमानि गेलेग्रा फोथाराव 63 नं चापागुरि बिधान सभा बियाबनि बिसायखथि फोसावदिंनाय हाबाफारिआव बाहागो लानानै बिटिसिनि गाहाइ मावफुं सोद्रोमा प्रमद बर’ बिथांआ बे बाथ्राखौ फोरमायथियो । लोगोसेनो दिसपुराव मोनसे मोजां सरखार दाफुंनांगौनि थाखाय जाय गोजोन आरो सान्थि, मोनफ्रोमबो हारि माहारिनि जौगानाइ खामानि मावगोन बेखौ नोजोर लाखिनानै फैबाय थानाय 6 एप्रिल खालारखालि गाव गावनि भट’ सेन्टाराव थांनानै भट होनो थाखाय इउ.जि ब्रम्ह बिथांआ खावलायो ।